BCPลุ้นกลับSET50
บางจากฯ ลุ้นกลับเข้า SET50 อีกครั้ง หนุนนักลงทุนต่างชาติสนใจหุ้นมากขึ้น เนื้อหอมได้รับเทียบเชิญโรดโชว์เพียบ เหตุธุรกิจพลังงานทดแทนน่าสนใจ
19 ส.ค. 2554

บางจากฯ ลุ้นกลับเข้า SET50 อีกครั้ง หนุนนักลงทุนต่างชาติสนใจหุ้นมากขึ้น เนื้อหอมได้รับเทียบเชิญโรดโชว์เพียบ เหตุธุรกิจพลังงานทดแทนน่าสนใจ
บริษัท หลักทรัพย์เอเซีย พลัส (ASP) เปิดเผยว่า ในวันที่ 16 มิ.ย.นี้ ตลาดหลักทรัพย์จะประกาศรายชื่อหุ้นที่ได้รับเลือกเข้าคำนวณในดัชนี SET50 และ SET100 รอบใหม่ ซึ่งจะเริ่มใช้ในช่วงครึ่งหลังของปีนี้ตั้งแต่วันที่ 1 ก.ค. 2554 
หุ้นที่คาดว่าถูกนำเข้าไปคำนวณใน SET50 รอบนี้ คือ บริษัท บางจากปิโตรเลียม (BCP) และบริษัท ไทยพลาสติกและเคมีภัณฑ์ (TPC) ซึ่งจะเข้าไปแทนที่หุ้นบริษัท ไดนาสตี้เซรามิค (DCC) ธนาคารเกียรตินาคิน (KK) 
สำหรับ SET100 หุ้นที่คาดว่าจะเข้าใหม่มี 5 บริษัท คือ บริษัท โพลีเพล็กซ์ (ประเทศไทย) หรือ PTL บริษัท เอ.เจ. พลาสท์ (AJ) บริษัท เอสซี แอสเสท คอร์ปอเรชั่น (SC) บริษัท สยามฟิวเจอร์ ดีเวลอปเมนท์ (SF) บริษัท เอ็ม.ซี.เอส.สตีล (MCS) โดยจะเข้าไปแทน บริษัท กันยงอีเลคทริก (KYE) บริษัท สวนอุตสาหกรรมโรจนะ (ROJNA) บริษัท ทาทา สตีล (ประเทศไทย) TSTH บริษัท แคลคอมพ์ อีเล็คโทรนิคส์ (ประเทศไทย) หรือ CCET และบริษัท ผาแดงอินดัสทรี (PDI)
บล.เอเซีย พลัส เปิดเผยว่า จากการศึกษาสถิติในอดีตพบว่าหุ้นที่ได้รับเลือกเข้า SET50 หากซื้อในช่วง 1 เดือนแรกก่อนจะมีการประกาศรายชื่อจะมีผลตอบแทนประมาณ 7.3% ส่วนหุ้นที่ถูกคัดเลือกเข้า SET100 จะให้ผลตอบแทนเพียง 2.6% และควรจะซื้อล่วงหน้าเพียง 24 สัปดาห์ 
นายอนุสรณ์ แสงนิ่มนวล กรรมการผู้จัดการใหญ่ BCP กล่าวว่า กรณี BCP ถูกนำกลับเข้าไปคำนวณใน SET 50 อีกครั้ง ก็จะส่งผลให้หุ้นของบริษัทได้รับความสนใจจากนักลงทุนต่างประเทศเพิ่มมากขึ้น 
“ทุกวันนี้บริษัทได้รับเชิญให้ไปพบนักลงทุนต่างประเทศเพิ่มมากขึ้นโดยล่าสุดได้ไปพบนักลงทุนที่สิงคโปร์และฮ่องกง และในเร็วๆ นี้จะไปสหรัฐกับบริษัท เมอร์ริล ลินช์ ด้วย” นายอนุสรณ์ กล่าว
การที่ DR ของบางจากฯ จะถูกแปลงเป็นหุ้นสามัญก็จะถูกนำมาซื้อขายในกระดานปกติ ก็จะทำให้หุ้นมีสภาพคล่องและมีความคึกคักมากขึ้น
นอกจากนี้ นักลงทุนต่างชาติเข้ามาลงทุนในหุ้น BCP มากขึ้น เนื่องจากผลประกอบของบริษัทออกมาดีและจ่ายเงินปันผลสูงด้วย
“ตอนนี้เห็นชัดเจนว่านักลงทุนต่างชาติให้ความสนใจเรา และขอให้บริษัทออกไปพบที่ต่างประเทศมากขึ้น และอนาคตเชื่อว่าต่างชาติจะสนใจหุ้นมากขึ้นด้วย”
ดังนั้น เหตุผลหนึ่งที่ทำให้ต่างชาติให้ความสนใจ เพราะบริษัทมีความชัดเจน โดยเฉพาะแผนลงทุนในธุรกิจพลังงานทางเลือก ทั้งไบโอดีเซล ธุรกิจเอทานอล และล่าสุด คือ ธุรกิจโรงไฟฟ้าพลังงานแสงอาทิตย์ที่จะใช้เงินลงทุนระดับ 1 หมื่นล้านบาท ที่มีขนาด 38.8 เมกะวัตต์ ใหญ่ระดับโลกและใหญ่ที่สุดในประเทศ คาดจะเริ่มผลิตได้ในเดือน ต.ค.นี้ ทำให้ช่วง 2 เดือนสุดท้ายของไตรมาส 4 บริษัทรับรู้รายได้ได้ และปีหน้าจะรับรู้เต็มปีประมาณ 600 ล้านบาทต่อปี